Mange menn er ensomme i julen

24 timer i døgnet 365 dager i året lytter frivillige i Kirkens SOS til historier om livet. I julen øker ofte andelen menn som ringer inn.

Publisert Publisert 19. desember 2018

SE HVERANDRE: – Løft blikket fra skjermen, se et annet menneske inn i øynene og smil, oppfordrer Greta Gramstad, daglig leder i Kirkens SOS i Bjørgvin. Her med frivillig Siri. Foto: Paul S. Amundsen

Denne artikkelen er over ett år gammel

– Mange gruer seg til jul, og vi merker at flere snakker om ensomhet i desember, sier Greta Gramstad.

Gramstad er daglig leder i Kirkens SOS i Bjørgvin. Det har hun vært siden 1984.

– Vi er her for å lytte og støtte. De som tar kontakt med oss skal få lufte ut og snakke om de vonde tankene. Det handler ofte om å tåle sitt eget mørke, sier hun.

Seiglivet myte

Andelen menn som ringer øker ofte i julen, men totalt sett har de ikke så mye større pågang i julen enn ellers i året.

– Det er en seiglivet myte. Noen har det bedre enn de pleier, fordi de får være sammen med familie, venner eller andre nære disse dagene, sier Gramstad.

Behovet er likevel stort. Hele året.

– I forhold til behovet har vi altfor lite folk. Vi skulle gjerne hatt ekstra folk hele året. Vi trenger omtrent å doble antall frivillige, sier Gramstad.

ENSOM I JULEN: – Noen synes desember er veldig tung. Det er en periode med mye nærhet. Da blir det ekstra vanskelig ikke å ha noen, sier Siri, som er frivillig i Kirkens SOS. Foto: Paul S. Amundsen

Resept på den gode samtalen

I Kirkens SOS i Bjørgvin jobber det om lag hundre frivillige. Siri er en av disse ildsjelene. Hun arbeider til daglig i eiendomsbransjen, men har alltid hatt lyst til å jobbe med mennesker.

For fire år siden viste mannen hennes en annonse i avisen, «er det dette du har tenkt på». Det var det, og nå føler hun seg heldig som har havnet her.

– Det er veldig givende. Det å prøve å være et medmenneske. Flere bør prøve det. Det gir en god følelse, sier Siri.

Mange av de som tar kontakt er ensomme og langt nede. Noen går med selvmordstanker. Det kan være tungt å ta disse samtalene, men Siri finner motivasjon i å kunne gjøre en forskjell.

– Bare det å få delt. Den gode samtalen kan gjøre underverker, sier hun.

Siri er overbevist om at mange flere kunne og burde fått hjelp gjennom en god prat med et medmenneske. Hun har en oppfordring til statsminister Erna Solberg.

– Vi trenger en resept for den gode samtalen.

ANONYMT: På SOS-chat kan du chatte anonymt med en frivillig. Tjenesten er åpen hver dag fra 18.30-22.30 og hver fredag frem til 01.30. Foto: Paul S. Amundsen

– En generasjon som tenker på andre

Da Gramstad begynte for over 30 år siden, var de fleste frivillige fra den eldre garde. Nå er det stadig flere ungdommer som melder seg til tjeneste. Det gleder.

– De unge er motiverte for å jobbe som frivillig. Det virker å være en trend i tiden, sier Gramstad.

Hun blir stadig positivt overrasket over de unge frivillige.

– De er kloke, reflekterte og modne. Helt fantastiske. Det er en generasjon som tenker på andre.

Fakta Hjelpetelefonene Kirkens SOS: Telefon 22 40 00 40 (døgnåpen krisetelefon for alle)

SOS-chat - (hver dag kl. 18.30-22.30, fredager 18.30–01.30)

SOS-melding Røde Kors – Kors på halsen (opptil 18 år): Telefon 800 333 21 (mandag-fredag 14–22)

Chat, e-post og diskusjonsforum på www.korspahalsen.no Mental Helse: Hjelpetelefon 116 123

Melding/forum: sidetmedord.no

Arbeidslivstelefon 225 66 700 (om temaer som angår jobb)

Kameratstøtte.no (et tilbud til soldater, veteraner og deres familier) Alarmtelefonen for barn og unge; Telefon 116 111 (nødtelefon om og for barn og unge som lever med vold, overgrep og omsorgssvikt.)

Barnevernsvakten. Barneombudet: Telefon: 22 99 39 50 (ukedager kl. 9-15) Spør om helse på Klara klok: Barn og unge kan også sende spørsmål til helsepersonell på Klara-Klok.no Bekymringstelefonen Voksne for Barn: Telefon 810 03 940 Krisetelefon for menn: Telefon 22 48 03 80 (døgnåpent) Krisetelefon for kvinner Telefon 22 48 03 80 (døgnåpent) Rådgivning om spiseforstyrrelser: Telefon 948 17 818 Infotelefon om tvangsekteskap: Telefon 815 55 201 (ma.-fr. 11-20) Hjelpelinjen for spilleavhengige: Telefon 800 800 40 Ungdomstelefonen: Telefon 400 00 777 Drives av Helsedirektoratet og organisasjonen Skeiv Ungdom. Unge svarer unge om seksualitet, legning og identitet. Les mer her. Wandasenteret (for barn av alkoholikere): Telefon 75 54 04 04 (Ma., on., to., fr., sø. 18-21, lø. 19 -23. Ti. stengt). Les mer

Trenger flere frivillige

På nyåret håper Gramstad de kan klare å rekruttere enda flere unge. Da skal de kjøre en vervekampanje inn mot studentene i Bergen. Målet er å få 80 nye frivillige til å bemanne chattetjenesten.

Per i dag er denne tjenesten kun åpen på kvelden. Gramstad håper at også dette kan bli en døgnåpen tjeneste.

– Mange synes det å skrive er en god måte å kommunisere på, spesielt om sårbare ting. Særlig ungdommen ser ut til å foretrekke chattetjenesten, sier Gramstad.

– Si hei!

Avslutningsvis kommer Gramstad med en oppfordring til hver og en av oss.

– Løft blikket fra skjermen, se et annet menneske inn i øynene og smil. Ha tro på vennligheten.

Og Siri følger opp.

– Si hei! Vi må se på hverandre. Og snakke sammen.

Publisert Publisert: 19. desember 2018 10:05 Oppdatert: 26. desember 2018 11:36